Andrew
Andrew er en britisk prins og hertug af York. Han er næstældste søn, og tredje ældste barn, af dronning Elizabeth 2. og prins Philip. Han er bror til kong Charles 3.
Prins Andrew er uddannet på Heatherdown School i Berkshire tæt på London og på kostskolen Gordonstoun i det nordlige Skotland, hvor både hans far og ældre bror havde gået før ham. Efter endt skolegang fik Andrew en militær uddannelse i den britiske flåde og gjorde tjeneste i 22 år, bl.a. som aktiv helikopterpilot på hangarskibet HMS Invincible under Falklandskrigen i 1982.
I 1986 blev Andrew gift med Sarah Ferguson, med hvem han har to døtre. Parret blev separeret i 1992 og skilt i 1996.
Som hertug af York påtog Andrew sig en række repræsentative forpligtelser og protektorater som medlem af den royale familie.
I 2021 blev Prins Andrew sagsøgt for seksuelt misbrug af Virginia Giuffre. Hun beskyldte ham for overgreb i 2014, da hun var 17 år gammel. Sagen havde forbindelser til den amerikanske rigmand Jeffrey Epstein og dennes kæreste Ghislaine Maxwell, i hvis omgangskreds prins Andrew færdedes. I et meget omtalt interview til BBC sagde Andrew i 2019, at han ikke kunne huske at have mødt Giuffre.
Prins Andrew har nægtet at have gjort noget forkert, og i februar 2022 indgik Virginia Giuffre og prins Andrew et udenretligt forlig, hvorfor sagen ikke nåede frem til en domstol.
Som følge af sagen blev prins Andrew i 2022 frataget sine officielle forpligtelser for kongehuset og desuden sine militære titler og protektorater.